Charlotte Dyremose (KF), 2005-06-07:
I Det Konservative Folkeparti ser vi flere rigtig gode hensigter i det beslutningsforslag, vi her behandler.
Lad mig starte med det, som diskussionen med den tidligere ordfører sluttede med, nemlig Dansk Katteregister.
I Det Konservative Folkeparti er vi af den overbevisning, at det naturligvis er bedst, at der er et samlet register.
Vi mener også, at det bedst ligger i privat regi, og vi håber derfor, at det nu vil være muligt at bakke op om det register, som er lavet, og, som den tidligere ordfører var inde på, at vi og dyreværnsorganisationerne her tænker på kattene og ikke på interne uenigheder.
Med hensyn til de kommunale forpligtelser er vi i Det Konservative Folkeparti som udgangspunkt enige i, at kommunerne har et ansvar for, at bortløbne eller herreløse katte bliver ordentligt behandlet, og vi vil også meget gerne medvirke til at finde en form, hvor vi sikrer os, at kommunerne tager et sådant ansvar seriøst og tager det på sig.
Igen må det jo handle om, hvordan man bedst sikrer kattens forhold, og ikke præcis inden for hvilke rammer man gør det.
Man kan f.eks. sagtens forestille sig, at kommunerne også, selv om de nu bliver noget større, har et samarbejde om, hvordan man bedst hjælper kattene.
Derudover må det jo også være sådan, at de ressourcer, man så bruger, bliver brugt der, hvor det nytter, og at man altså sørger for, når det bliver oplyst, at her er altså en kat, der må være løbet væk, at bruge ressourcerne der, hvor det realistisk ser ud, som om det her faktisk er en kat, der formentlig savner sine ejere og omvendt, og at man så sikrer, at de bliver lykkeligt genforenet, uden at man bare i blinde går ud og sætter en masse billeder op af katte, som man måske nok godt ved er herreløse.
Jeg noterede mig derfor, at ministeren også lægger op til, at det her kan drøftes med kommunerne, og det ser vi naturligvis frem til.
Så er der forbuddet mod, at private må indfange katte.
Jeg mener faktisk, der er flere sider af den sag.
Det er jo åbenlyst, at et sådant forbud vil være rigtig rart og betryggende for katteejerne og selvfølgelig også for katten, når man har den sikkerhed for, at katten ikke bare bliver indfanget, men jeg forestiller mig alligevel også den situation, hvor katten f.eks. er til gene for andet dyreliv, altså situationen, hvor en kat konstant skræmmer livet af hønsene i en hønsegård, og man derfor er nødt til f.eks. af hensyn til andre dyr at få indfanget den her kat og dermed tage vare på andre dyr.
Der er altså to sider af den sag, og vi har derfor i Det Konservative Folkeparti også noteret os, at Det Dyreetiske Råd ikke mener, at der er et problem på det her område.
Det samme gælder muligheden for at skyde katte.
Der er også flere sider af den sag, for helt naturligt reagerer jeg og Det Konservative Folkeparti også mod, at man bare må skyde uden at kende dens forhold i øvrigt.
Til gengæld noterer vi os også de bemærkninger, der er om, at katten kan være til gene eller fare for andre dyr, andet dyreliv.
Men her oplever vi jo så til gengæld, at Det Dyreetiske Råd siger, at der er et problem, og derfor må det også være nødvendigt, at vi på det her område så går ind i den dialog, som det tydeligvis er nødvendigt at få taget, for at få løst det problem, som der er på det her område.
Alt i alt er der altså nogle ting, vi finder positive i det her forslag, og andre ting, som vi stiller os mere tvivlende over for, og vi kan derfor alt i alt ikke støtte forslaget.